**NÉGY PERC ALATT ELDŐLT!**

Csapatunk a REAC Futball csapata a BLSZ I. osztályában a 13. fordulóban idegenben a 43.sz.Építők csapata ellen lépett pályára. A mérkőzést a fáyi utcában a Vasas műfüves pályáján játszottuk le. A heti munkánkat sajnos sérülések zavarták meg, így nem minden játékosunkra számíthattunk a találkozón. Az összecsapásnak a papírforma alapján mi voltunk az esélyesei és a papírformát érvényesítettük is. A találkozó bátran leírhatom 4 perc alatt eldőlt. A második percben azonnal gólt szereztünk. Kiss Tamás a saját térfele közepéről passzol Kasza Daninak, aki azonnal kipörgeti a balszélen meginduló Pesti Dávidhoz, aki rögtön laposan középre passzol és a rövid ötösön érkező Töröcsik Bence laposan a rövid sarokba helyez. 1:0. Gyors akció, gyors gól! Mielőtt felocsúdhatott volna ellenfelünk jött a második gólunk. Kezdőkörből Balázs Bálint indította a jobbszélen Kutai Danit, aki az alapvonal magasságából átívelte a labdát a hosszú ötösre és Kiss Tomi csapatkapitányunk átvétel nélkül, kapásból a hálóba juttatta a labdát. 2:0. Ekkor azt gondoltuk, hogy egy ilyen jó kezdés után valószínűleg eldőlt a mérkőzés és bizony a 43. sz. Építők nagy gólarányú vereséget fog szenvedni. Továbbra is támadásban maradtunk, ellenfelünk egyáltalán nem veszélyeztette kapunkat. Nyomásunk a 20. percben újabb góllá érett. Kiss Tamás baloldali szögletet végzett el, labdája a 11-es pont környékén álló Kutai Danihoz került, aki tovább passzolta a játékszert Kasza Daninak és ő bizony már nem hibázott, megrúgta szokásos gólját. 3:0. A harmadik gólunk után kialakította ellenfelünk egyetlen lehetőségét, helyzetét az első félidőben. Labdát vesztettünk a saját térfelünkön, az ellenfél bal szélsőjét azonnal indították, aki a baloldali 16-os sarkánál a hosszú sarok felé tekerte a labdát, de nem talált kaput. A 32. percben újabb formás akció részünkről. Kiss Tamás 25 méterről kényszerítőzött Kasza Danival, majd lövését 20 méterről a kapus szögletre ütötte. A 40. percben újabb gólszerzési lehetőséget mulasztottunk el. Nagy Gergő jobboldalon indította Kutai Danit, aki az alapvonal magasságából beívelt, de sajnos Töröcsik Bence 8 méterről milliméterekkel ugyan, de mellé fejelt. 41. perc. Kasza Dani baloldalon középre passzol, beadása Töröcsik Bencéhez kerül, aki 10 méterről a kapust találta el. A szünetre 3:0-s magabiztos vezetésnél vonultunk be az öltözőbe. A szünetben azt gondoltuk, hogy a lényegi dolgok eldőltek, már csak a gólarány kérdéses. Kezdett hideg lenni, 8 fokra csökkent a hőmérséklet. A második félidő elején megfagyott mind az eredmény, mind a mi játékunk és talán mi a nézők is. Nem tudtunk, nem akartunk(?) akkora nyomást helyezni ellenfelünkre, mint az első félidőben. Ők továbbra is csak védekeztek, mi pedig enyhe mezőnyfölényben támadtunk. A csapat mentségére szóljon, hogy itt már a pályán belül és a pályán kívül is tudta mindenki, hogy ennek a mérkőzésnek a győztes csapata a REAC lesz. Sokáig nem is volt komoly gólszerzési lehetőség könnyed játszadozás folyt a pályán. Meg kell jegyeznem azonban, hogy szurkolóink, drukkereink, szurkolói csoportunk hazai hangulatot teremtett, hisz első perctől a lefújásig zúgott a Hajrá REAC, Hajrá Palota! Köszönjük nekik! Talán a játékosaink is érezték, hogy meg kéne a második félidőben is hálálni a lelkes szurkolóinknak a biztatást, ezért ugyan a kicsit leült második félidőben is megszereztük az újabb gólunkat. A 85. perceben Kiss Tamás szögletet végzett el. A szöglet Nagy Gerihez került, aki visszapasszolta Kiss Tamásnak. Dugó kicselezte a rá támadó hátvédet, majd a 16-os sarkáról nagy lövést eresztett meg. A kapus a lövést csak kiütni tudta és a kipattanó labdát Kasza Dani 5 méterről gólra váltotta. A 85. percben így beállt a végeredmény, csapatunk magabiztos győzelmet aratott. A bajnokságban a helyzetünk nem változott, legnagyobb ellenfelünk a KELEN SC is nyert és így egy ponttal vezeti előttünk a tabellát. A jövő héten szombaton 16h-tól a Budai II. László Stadionban fogunk játszani a Pestszentimrei SK ellen. A mérkőzésnek abszolút mi vagyunk a favoritjai, de azért nem árt óvatosnak lenni. Mivel az őszi bajnokságban ez az utolsó hazai mérkőzésünk és utoljára láthatják idén csapatunk otthon játszani, ezért megkérem szurkolóinkat, hogy nagy számban látogassanak ki mérkőzésünkre és szurkoljanak csapatunknak.

HAJRÁ REAC!

Kiss István György